Женидба и удадба/4
УГЛЕД 4.

ПРОВОДАЏИЈА С МЛАДОЖЕЊОМ (ступи) 

ПРОВОДАЏИЈА: Помози вам бог! 

МАТИ: Бог вам добро дао! 

ПРОВОДАЏИЈА: Јесте ли ради, то јест, гостима, хе, хе, хе. 

МАТИ: Добро сте нам дошли. Заповедајте сести. (Младожењи.) Молим изволте. 

МЛАДОЖЕЊА: Љубим руку. (Седну.)

ПРОВОДАЏИЈА: Па како сте, како се наодите? 

МАТИ: Благодарим на питању, здрави смо, фала богу а то је, мислим, највише. 

ПРОВОДАЏИЈА: Тако је, здравље је највеће, то јест, благо на свету. 

МАТИ: Е молим вас, благо је лако стећи, само кад је човек вредан. 

ПРОВОДАЏИЈА: Верујем, особито кад је место као код вас. Гледим, лепа се варош учинила. 

МАТИ: А ви нисте скоро овде били? 

ПРОВОДАЏИЈА: Има шеснаест година, то јест. 

МАТИ: О, од тог доба много се којешта изменило. И ми смо лане кућу правили. 

ПРОВОДАЏИЈА: То се види. - А гди нам је газда? 

МАТИ: Таки ће доћи. Млоги послови, знате, а мора свуд да је сам. На слуге човек не може да <се> ослони. 

ПРОВОДАЏИЈА: Богме без газде нема ништа. Тако је и код нас, то јест; кућа сама, свашта доста, па како се човек најмање, то јест, удали, ето ти штете. Откад се канимо мало куд изићи, па никако; ја, то јест, у послу на једној страни, овај господар на другој, то јест. Најпосле видимо није вајде; пет, шест стотина форинти више или мање, што му драго. 

МАТИ: Пропада, богме, господару! Ако се нигди не пази, то се пази код нас, и ја, и мој муж непрестано код млађи; а сирота девојка и не види нам се од посла. Чудим се како се не разболи. 

ПРОВОДАЏИЈА: Млади, то јест, могу да поднесу више. (Младожењи.) Знате, кад сте ви терали волове у Беч? 

МЛАДОЖЕЊА: Ја нисам никада терао. 

ПРОВОДАЏИЈА: Наравно, то јест, да ви, то јест, нисте терали, него сте имали настојнике; али сте се и ви доста, то јест, напатили. Колико сте онда, то јест, профитирали? 

МЛАДОЖЕЊА: Не знам. 

ПРОВОДАЏИЈА (за себе); Мазгов! (Јасно.) То је чудо да никада неће, то јест, да каже колико кад профитира. 

МАТИ: Такав је и мој муж; једва и мени каже, а камоли ком другом. Него све се тешка, канда нема ни пребијене крајцаре. Ја сам се љутила, но видим да има право, јер се овако више чува. 

Женидба и удадба